ΟΜΙΛΙΑ ΠΡΟΕΔΡΟΥ ΚΕΔΚΕ κ. ΠΑΡΙ ΚΟΥΚΟΥΛΟΠΟΥΛΟΥ
 Θέλω να σας καλωσορίσω όλους στην ημερίδα της ΚΕΔΚΕ που αφορά το αστικό και αγροτικό περιβάλλον για τη διαχείριση των απορριμμάτων.
Ιδιαίτερα όμως θέλω να ευχαριστήσω τον Έλληνα Επίτροπο στην Ευρωπαϊκή Ένωση κ. Σταύρο Δήμα που ανταποκρίθηκε στην πρόσκληση μας και έδωσε ήδη μια άλλη διάσταση στην πρωτοβουλία μας. 

Χθες, παγκόσμια ημέρα του περιβάλλοντος, ο καθένας στο Δήμο μας διοργανώσαμε εκδηλώσεις αφιερωμένες στο περιβάλλον. 

Σήμερα όλοι μαζί προχωρούμε σε μια πράξη ευθύνης. 
Η σημερινή μας συνάντηση για το περιβάλλον στον αστικό αλλά και στον αγροτικό χώρο γίνεται σε μια χρονική στιγμή όπου:

· απομένουν 2,5 χρόνια για την ολοκλήρωση του Γ’ ΚΠΣ,

· και έχει ήδη ξεκινήσει ο σχεδιασμός για την προγραμματική περίοδο 2007-2013.

Είναι μια στιγμή που θα πρέπει σαν Αυτοδιοίκηση να κριθούμε αλλά και να κρίνουμε όλα όσα έγιναν ή δεν έγιναν στον τομέα του περιβάλλοντος από το 2000 έως σήμερα. 
Κυρίως όμως πρέπει να επιδιώξουμε να μην χαθεί ούτε ένα ευρώ για το περιβάλλον στις πόλεις και στην ύπαιθρο. 
Η αυτοδιοίκηση και οι πολίτες δεν πρέπει να είναι μέρος του προβλήματος για το περιβάλλον αλλά καταλύτες για τη λύση του.
Η βιώσιμη ανάπτυξη και η κοινωνική συνοχή πρέπει να συμπορεύονται με την προστασία αλλά και την αξιοποίηση του περιβάλλοντος.
Αυτή είναι μια γενική αρχή- κατεύθυνση της Ευρωπαϊκής Ένωσης. 

Πιστεύω όμως ότι για την Ελλάδα ισχύει στο πολλαπλάσιο.

Στη χώρα μας πρέπει να αναγνωρίσουμε δύο διαφορετικές όψεις της πραγματικότητας. 

Από τη μια, το φυσικό περιβάλλον δεν έχει υποστεί καταστροφή σε βαθμό ανάλογο με τις αναπτυγμένες βιομηχανικά χώρες. 

Στις μέρες μας αυτό το περιβαλλοντικό απόθεμα θεωρείται και είναι συγκριτικό πλεονέκτημα. 

Οφείλουμε λοιπόν να δράσουμε παίρνοντας όλες εκείνες τις πρωτοβουλίες για την αποτελεσματική του προστασία και την άρση όλων των προβλημάτων που υπάρχουν. 

Από την άλλη το δομημένο περιβάλλον στις πόλεις μας έχει υποστεί σοβαρότατη βλάβη. 

Αν θέλουμε ανταγωνιστικές πόλεις πρέπει να δράσουμε με σχέδιο και αξιοποίηση όλων των διαθέσιμων πόρων για την αναγέννηση του αστικού χώρου.    
Για να κάνουμε τις ευκαιρίες περισσότερες από τα προβλήματα πρέπει να σχεδιάσουμε σωστά σε μια διαδικασία όπου ενημερωνόμαστε και συμβάλλουμε όλοι: 
κεντρική διοίκηση 

 περιφερειακή διοίκηση 

 αυτοδιοίκηση 

 πολίτες.
Και οι προϋποθέσεις για να αξιοποιηθούν οι ευκαιρίες αρχίζουν όλες από «σίγμα».

Σχεδιασμός

Συντονισμός

Συνέργια

Συμμετοχή. 

Τέσσερα σίγμα όχι για να σωπάσουμε αλλά για να ξεκινήσουμε έναν κοινό αγώνα και να νικήσουμε.

Να κερδίσουμε όλοι, γιατί η στάση μας απέναντι στο περιβάλλον είναι στοίχημα πολιτισμού και ανάπτυξης.

Σχεδιασμός αναπτυξιακός και χωρικός, για να είναι αποτελεσματικός και αποδοτικός για το περιβάλλον, πρέπει να έχει σαφή χρονικό ορίζοντα. 
Τελειώνει το Γ’ ΚΠΣ και ακόμη να εφαρμοστούν τα σχέδια με βάση τα ΓΠΣ της ΕΠΑ του 1982.
 Έχουμε 12 εγκεκριμένα Περιφερειακά Χωροταξικά που ξεκίνησαν με το Β’ ΚΠΣ, εγκρίθηκαν το 2003 και θα πρέπει να αναθεωρηθούν με βάση το Εθνικό και τα Ειδικά Χωροταξικά. 
Τα ΓΠΣ - ΣΧΟΟΑΠ που έχουν ενταχθεί στο Γ’ ΚΠΣ οριακά θα θεσμοθετηθούν έως το 2008.
Συντονισμός ανάμεσα στα χρηματοδοτικά πλαίσια που σχεδιάζονται αλλά και θα υλοποιηθούν ταυτόχρονα. 
Το περιβάλλον δεν γνωρίζει διοικητικά όρια και οι παρεμβάσεις σ’ αυτό ή γι’ αυτό πρέπει να έχουν ολοκληρωμένο χαρακτήρα. 
Ας πάρουμε μια παράκτια περιοχή από τις πολλές που έχει ο τόπος μας και ας υποθέσουμε ότι σχεδιάζουμε σωστά, αποτελεσματικά και αποδοτικά ένα πρόγραμμα με χρηματοδότηση από το Τομεακό Πρόγραμμα του Περιβάλλοντος, για το παράκτιο και θαλάσσιο οικοσύστημα. 
Θα έχουμε αποτέλεσμα αν δεν δοθεί προτεραιότητα στο αντίστοιχο ΠΕΠ στις υποδομές περιβάλλοντος για τους παραθαλάσσιους οικισμούς; 
Δεν θα πρέπει κάτι να κάνουμε με τους πόρους του Ευρωπαϊκού Γεωργικού Ταμείου Αγροτικής Ανάπτυξης για τα φυτοφάρμακα στις γειτονικές καλλιεργούμενες περιοχές;  
Το Επιχειρησιακό Πρόγραμμα για την Αλιεία δεν θα πρέπει να προβλέπει κάποιες δράσεις συμπληρωματικές;  
Οι δράσεις κατάρτισης για το εξειδικευμένο τοπικό δυναμικό αλλά και οι δραστηριότητες ευαισθητοποίησης δεν θα πρέπει να σχεδιαστούν συντονισμένα για την περιοχή;

Συνέργιες θα πρέπει να διασφαλιστούν ανάμεσα σε όλα τα επίπεδα διοίκησης αλλά και του δημόσιου με τον ιδιωτικό τομέα. 
Η Κεντρική Αρχή να δώσει τις κατευθύνσεις - το πλαίσιο σχεδιασμού και διαχείρισης με στόχο τη διαφάνεια αλλά και την απλούστευση των διαδικασιών.
Πολλαπλοί έλεγχοι προσθέτουν χρόνο και ελεγκτές χωρίς κατ’ ανάγκη να ενισχύουν και τη διαφάνεια. 
Εναντίον της διαφάνειας λειτουργούν και οι ανενεργοί ή ασαφείς νόμοι που θα πρέπει να αποτελέσουν κύρια προτεραιότητα για την Κεντρική Διοίκηση. 
Οι αρχές των Επιχειρησιακών Προγραμμάτων να σχεδιάσουν οριζόντιες δράσεις για το Περιβάλλον αλλά ν’ αφήσουν χώρο και για ολοκληρωμένες παρεμβάσεις σε περιοχές με ειδικά προβλήματα ή και δυνατότητες για το Περιβάλλον. 
Η αυτοδιοίκηση πρέπει να ετοιμαστεί πιστοποιώντας τις υπηρεσίες της αλλά και κάνοντας γενναία βήματα και στην τοπική διακυβέρνηση. 

Συμμετοχικές ουσιαστικές διαδικασίες διασφαλίζουν τη συναίνεση των τοπικών κοινωνιών αλλά και μεγιστοποιούν την κινητοποίηση ιδιωτικών πόρων συμπληρωματικά και σε κοινή στόχευση με τους δημόσιους πόρους. 
Ουσιαστικές συμμετοχικές όμως πρέπει να είναι οι διαδικασίες διαβούλευσης και για το σχεδιασμό των χρηματοδοτικών πλαισίων. 
Η συμμετοχή των Κοινωνικών Εταίρων δεν αποτελεί τυπική απαίτηση έγκρισης των Προγραμμάτων αλλά ουσιαστική προϋπόθεση και για την έγκαιρη προετοιμασία των εν δυνάμει τελικών δικαιούχων.
Σ’ αυτή τη λογική της ουσιαστικής συμμετοχής μας:

· Ξεκινήσαμε μια συστηματική προσπάθεια για την πιστοποίηση των ΟΤΑ που πληρούν τις προϋποθέσεις για να είναι τελικοί δικαιούχοι καθώς και την υποστήριξη των μικρών ΟΤΑ μέσω ενδιάμεσων φορέων.

· Συμμετέχουμε ενεργά στο πλαίσιο διαβούλευσης με την Ε.Ε. έχοντας καταθέσει τις απόψεις μας για τις Βιώσιμες Κοινότητες, καθώς και το κείμενο εργασίας στη διήμερη συνάντηση της Βαρκελώνης για τις πόλεις και τις περιφέρειες και τη συμμετοχή τους στην ανάπτυξη και στη δημιουργία θέσεων απασχόλησης.
· Καταθέτουμε στο αναπτυξιακό συνέδριο που θα γίνει στις 21-06-06 τεκμηριωμένη πρόταση για το δίκτυο των πόλεών μας και τη σχέση αγροτικού - αστικού χώρου, έτσι ώστε:

· η αστική διάσταση να υπάρξει ως mainstream πολιτική στο διάστημα 2007-2013.

· να σχεδιαστούν δράσεις που θα ενισχύουν την ανταγωνιστικότητα των πόλεών μας ως χώρου κατοικίας και ανάπτυξης παραγωγικών δραστηριοτήτων και όχι την ανταγωνιστικότητα μεταξύ τους.

· να σχεδιαστούν τα κατάλληλα μέσα συντονισμού μεταξύ Εθνικού Στρατηγικού Πλαισίου Αναφοράς, Εθνικού Σχεδίου Στρατηγικής Αγροτικής Ανάπτυξης και Επιχειρησιακού Προγράμματος Αλιείας τόσο για τη μεγιστοποίηση συνεργιών μεταξύ πράξεων με κοινή χωρική ή τομεακή αναφορά όσο και για τη διαχείριση και το χρονικό προγραμματισμό.

· Συνεχίζουμε την προσπάθεια για τη δημιουργία πιστοποιημένης βάσης δεικτών για το αστικό - αγροτικό περιβάλλον αξιοποιώντας τη δυνατότητά μας για άμεση επικοινωνία με το σύνολο των ΟΤΑ της χώρας.

Το υλικό τεκμηρίωσης θα αποσταλεί σε εσάς αλλά και στους ευρωβουλευτές μας, έτσι ώστε να στηρίξετε την προσπάθειά μας στο πλαίσιο διαπραγματεύσεων με την Ε.Ε. στο αμέσως επόμενο χρονικό διάστημα.
Έρχομαι, κλείνοντας, στο τεράστιο ζήτημα της διαχείρισης των απορριμμάτων, όπου η χώρα μας ζει κυριολεκτικά στο μεσαίωνα. 
Ξέρω πολύ καλά ότι με την ακραία αυτή φράση αδικώ πάρα πολλές και αξιολογότατες πρωτοβουλίες της  αυτοδιοίκησης.  

Με το λεκανοπέδιο όμως, των 4 εκατομμυρίων, στο σημείο μηδέν,  με τα πρόστιμα να πέφτουν σαν το χαλάζι απ΄ την Ε.Ε. και με την ανακύκλωση σε εμβρυακή κατάσταση, καλό είναι να μην ωραιοποιούμε καταστάσεις. 
Το τίμημα είναι βαρύ για τη δημόσια υγεία, το περιβάλλον, αλλά και τον τουρισμό μας.  

Οι διαπιστώσεις αυτές αποτελούν, νομίζω, κοινό τόπο.

Το ζήτημα όμως είναι τι φταίει. 

Η τριτοκοσμική κατάσταση στη διαχείριση απορριμμάτων είναι το Βατερλό του κρατικού συγκεντρωτισμού.  

Το πρόβλημα αντιμετωπίστηκε αποτελεσματικά μόνον εκεί όπου την πρωτοβουλία και την ευθύνη την ανέλαβε αποκλειστικά η τοπική αυτοδιοίκηση.

Αντίθετα, όπου η αυτοδιοίκηση «βολεύτηκε» πίσω από πρωτοβουλίες του ΥΠΕΧΩΔΕ τα αποτελέσματα ήταν απογοητευτικά.   

Έτσι χάθηκε πολύτιμο έδαφος και σήμερα η χώρα μας έχει μεγάλη απόσταση να καλύψει. 

Ακούσαμε ήδη πως η Ε.Ε. χρηματοδοτεί στο Δ΄ ΚΠΣ, κατά σειρά προτεραιότητας, 
τη μείωση στην παραγωγή των σκουπιδιών, 
την ανακύκλωση, 
την ολοκληρωμένη διαχείριση, και 
δεν χρηματοδοτεί πλέον τη δημιουργία ΧΥΤΑ.
Συνεπώς, πρέπει να υπάρξει δράση. 

Σ΄ αυτά τα πλαίσια η ΚΕΔΚΕ κάλεσε τον κ. Δήμα, ο οποίος για να ενημερώσει όλους τους Δημάρχους, για τις βασικές κατευθύνσεις της Ε.Ε. στον τομέα της διαχείρισης απορριμμάτων. 

Παράλληλα, αναθέτουμε πλήρη και ολοκληρωμένη μελέτη για τη διαχείριση απορριμμάτων στο Ινστιτούτο Τοπικής Αυτοδιοίκησης, που θ΄ αφορά όλη την Ελλάδα αλλά θα δίνει ιδιαίτερη έμφαση στην Αττική. 
Θέλω να είναι απόλυτα σαφές πως, η μελέτη δεν θα είναι εγκλωβισμένη στο μονόδρομο που οδηγεί στο θάψιμο των σκουπιδιών. 
Ενεργειακή αξιοποίηση, 
πυρόλυση, 
καύση, 
είναι λύσεις που μας παρέχει η τεχνολογία σήμερα και πρέπει  να τις δούμε σοβαρά.    

Είναι ανάγκη να δράσουμε

Είναι ανάγκη να τολμήσουμε

Σας ευχαριστώ. 

